**NABILLAH BT BOLHASSAN (156664)**

**FAKULTI BAHASA MODEN DAN KOMUNIKASI**

**JABATAN BAHASA MELAYU**

**BBM 3303- DIALEKTOLOGI DAN LARAS BAHASA**

**JURNAL Dialektologi dan Laras Bahasa**

**BAHASA HALUS**

Menurut Kamus Dewan Edisi Keempat, bahasa dapat didefinisikan sebagai sistem lambang bunyi suara yang dipakai sebagai alat perhubungan dalam lingkungan satu kelompok manusia ( antara seorang individu dengan individu yang lain ).

Manakala halus pula dapat didefinisikan sebagai tidak langsung atau terang-terangan tetapi dalam atau tajam maksudnya. Manakala dari sudut kelakuan pula halus bermaksud bersopan, bersantun, bersopan - santun, beribadah, bertertib, elok, baik dan lemah lembut.

Menurut Ensiklopedia Bahasa Melayu (2008), Asmah Haji Omar mentakrifkan bahasa halus sebagai kelainan bahasa yang menggambarkan perilaku sopan dalam penggunaannya, yang dapat dilihat dari segi pemilihan kata dan ungkapan, cara menyapa dan sebagainya. Dalam bahasa Melayu, bahasa diraja adalah bahasa halus, tetapi kehalusan dalam penggunaan bahasa juga terdapat dalam bahasa orang biasa. Pengguna bahasa halus dikatakan bersopan apabila ungkapan yang sesuai digunakan untuk meyuruh, mempelawa, meminta, mengajak, melarang dan sebagainya.

Bahasa halus juga dikenali sebagai eufemisme. Eufemisme adalah sejenis kiasan yang menggambarkan sesuatu rujukan dengan cara memberi kesan yang baik, walaupun rujukan itu merupakan sesuatu yang buruk, kasar dan sebagainya. Bahasa Inggeris mengambil kata euphemism daripada bahasa Yunani, euphemismos yang bermakna bercakap dengan baik, daripada eu (baik) dan pheme (bercakap).

Sebagai contoh, ungkapan bengkak cantik yang pada amnya dikenali sebagai beguk, sejenis penyakit yang menyebabkan bahagian leher yang dekat dengan dagu bengkak. Seorang yang mendapat penyakit beguk tentu sahaja kelihatan hodoh. Mungkin kiasan ini timbul dengan tujuan menenangkan hati pesakit berkenaan.

Kata dan ungkapan eufemisme membenarkan kita bercakap tentang perkara-perkara yang tidak sedap didengar atau tidak sihat diucapkan atau yang menyamari ketidakkenaan, atau ketidakelokkan seperti hal-hal tentang kesakitan, kematian, pengangguran dan jenayah. Eufemisme adalah endemik, yakni selalu terdapat di tempat-tempat tertentu, dalam masyarakat kita: penyanjungan sesuatu tempat biasa dan pengangkatan yang tidak berharga. Eufemisme juga menamakan semula realiti untuk memadankan kuasa baru dalam masyarakat. Ada yang menagatakan bahawa, bahasa ‘politik yang dianggap betul’ merupakan eufemisme dalam sifat dan bentuk penyamaran baru.

Tujuan penggunaan eufimisme tidak terhad kepada mengelak atau menutupi sesuatu yang tidak baik, tetapi juga semata-mata untuk menunjukkan kehalusan budi. Misalnya, dalam masyarakat Melayu tradisional apabila bayi dilahirkan, jantinanya tidak disebut secara terus terang, tetapi melalui kiasan yang boleh digolongkan sebagai eufemisme iaitu orang balai untuk lelaki dan orang dapur untuk perempuan. Tentu sahaja dalam masyarakat Melayu moden yang mementingkan kesamarataan antara lelaki dan perempuan, eufemisme tidak dapat diterima lagi. Di samping itu, pada zaman sekarang, orang lebih suka bercakap dengan telus. Oleh sebab itu, eufemisme seperti yang diturunkan sebagai contoh di atas sudah lupus atau hampir lupus dari penggunaannya.

Hasil kajian Nadel (1954) mendapati bahawa, orang Nupe di Afrika Selatan adalah antara manusia paling sopan di dunia. Mereka menggunakan eufemisme untuk mengelakkan penyebutan langsung tentang hal-hal mengenai bahagian tubuh badan, fungsi tubuh badan, seks dan sebagainya.

Kesimpulannya, dapatlah disimpulkan bahawa bahasa halus sememangnya amat bersesuaian bagi menggambarkan nilai-nilai kehidupan masyarakat timur terutamanya orang Melayu. Penggunaan bahasa halus secara lansung mempunyai kebaikannya tersendiri seperti dapat memupuk nilai hormat-menghormati antara satu sama lain.

**BIBLIOGRAFI**

Asmah Haji Omar (2008). *Ensiklopedia Bahasa Melayu.* (hlm 166). Kuala Lumpur. Dewan Bahasa Dan Pustaka.

Ahmad Mahmood Musanif & Arbak Othman (2010). *Fail Sosiolinguistik.* (hlm 93). Selangor. Nusabuku Enterprise.

Hasan Hamzah (1997). *Kamus Ensiklopedia Jilid 1 (A-K*). (hlm 390). Selangor. Anzagain Sdn.Bhd.

\_\_\_\_\_\_\_\_. (2007). *Kamus Dewan Edisi Keempat.* (hlm 348). Kuala Lumpur. Dewan Bahasa dan Pustaka.